‘SIR-এর নামে ভোট কাটার চেষ্টা করছে বিজেপি’, দাবি মমতার

ওয়েব ডেস্ক : ২০২৬-এ বাংলায় হতে চলেছে বিধানসভা নির্বাচন। তার আগে রাজ্যে এসআইআর (SIR) প্রক্রিয়া শুরু করার তোড়জোড় শুরু করেছে নির্বাচন কমিশন (Election Commission)। তবে এ নিয়ে নবান্নে সাংবাদিক সম্মেলন করে ভোটার তালিকার নিবিড় সংশোধন নিয়ে সরব হলেন মুখ্যমন্ত্রী মমতা বন্দ্যোপাধ্যায় (Mamata Banerjee)। সঙ্গে তিনি অভিযোগ করেছেন, এসআইআর-এর নামে ভোট কাটার চেষ্টা করছে বিজেপি (BJP)।

সম্প্রতি এসআই আর নিয়ে বড় দাবি করেছিলেন কেন্দ্রীয় প্রতিমন্ত্রী শান্তনু ঠাকুর (Shantanu Thakur)। তিনি বলেছিলেন, রাজ্যে এসআইআর হলে ভোটার তালিকা থেকে বাদ যাবে ১ কোটি ২০ লক্ষ ভোটারের নাম। তা নিয়ে মমতা বলেন, ‘এসআইআরের (SIR) নামে ভোট কাটার চক্রান্ত চলছে।’ সঙ্গে তিনি বলেছেন, ‘এসআইআর কাজ শুরু হওয়ার আগে একজন কেন্দ্রীয় মন্ত্রী কি করে বলেন, দেড় কোটি ভোটারকে বাদ দেওয়া হবে। পার্টি অফিস এ বসেই কি তিনি এই কাজ করবেন?’

আরও খবর : নাগরাকাটা, পুলিশের গ্রেফতারে বিজেপির সমালোচনার জবাব সুদীপ রাহার

এর পরেই তিনি হুঁশিয়ারি দিয়ে বলেন, ‘বিজেপিকে (BJP) আমি আবেদন করবো আগুন নিয়ে খেলবেন না। ‘ সঙ্গে তিনি বলেন, ‘জাতীয় নির্বাচন কমিশনকে আমরা নিরপেক্ষ বলে মনে করি। সরকার বিরোধী মিলেই গণতন্ত্র। কিন্তু সংবিধানে সাধারণ মানুষের অধিকার খর্ব করা বরদাস্ত করবো না। কিন্তু এসআইআর-এর নামে তাড়াহুড়ো করে যদি কারোর নাম বাদ দেওয়া হয়, কারোর অধিকার হরণ করা হয় তাহলে পাল্টা অ্যাকশন হবে।’

শান্তনু ঠাকুরের (Shantanu Thakur) এমন মন্তব্য নিয়ে মমতা প্রশ্ন তুলে বলেন, এই সবকিছুর পিছনে রয়েছে মীরজাফরের সিদ্ধান্ত? উনি যেটা বলবেন, তাই হবে? এর পরেই তিনি বলেন, বাংলাকে বকেয়া দেওয়া হয় না। কিন্তু ভোট এলেই আপনাদের টাকা বেরোয়। এভাবে বাংলার মানুষকে দমিয়ে রাখা যাবে না বলে জানিয়েছেন তিনি। উল্লেখ্য বুধবারই কেন্দ্রীয় স্বরাষ্ট্রমন্ত্রী অমিত শাহকে (Amit Shah) ‘মীরজাফর’ বলে আক্রমণ করেছিলেন মমতা। আজও সেই একই কথা বললেন তিনি।

প্রসঙ্গত, মঙ্গলবার সন্ধ্যায় উত্তর ২৪ পরগনার গাইঘাটার পাঁচপোতায় দলীয় বিজয় সম্মেলনী অনুষ্ঠানে বক্তব্য রাখতে গিয়ে শান্তনু ঠাকুর (Shantanu Thakur) বলেছিলেন, “এসআইআর (SIR) যদি বাস্তবে কার্যকরী হয় তাহলে এই সরকারের কোন নিস্তার নেই। এসআইআর-এ কমপক্ষে ১ থেকে ১ কোটি ২০ লক্ষ মানুষ যারা অবৈধভাবে ভোটার হয়ে পশ্চিমবঙ্গের মাটিতে বসে আছে তারা বাদ যাবে। সেখানে রোহিঙ্গা, অনুপ্রবেশকারী এবং ভুতুড়ে ভোটারা কোনভাবে পশ্চিমবঙ্গে ভোট দিতে পারবে না।” আর এ নিয়ে বৃহস্পতিবার সরব দেখা গেল মুখ্যমন্ত্রী মমতা বন্দ্যোপাধ্য়ায়কে।